8 wenke om ŉ vertrek op ŉ begroting te herversier - Jou Geld | Solidariteit WêreldJou Geld | Solidariteit Wêreld
Tuis › 2016-begroting › 8 wenke om ŉ vertrek op ŉ begroting te herversier
8 wenke om ŉ vertrek op ŉ begroting te herversier
Vrydag, April 8th, 2016
So jy dink jou ontwerp-ambisies is groter as jou begroting? Dink weer. Verandering is gesond, selfs al is dit subtiel met dinge soos gordyne, welkom-matjies, badkamermatjies, koffietafel-ornamente en muurkuns.
Die moontlikhede is natuurlik eindeloos, maar jou begroting is nie. Gelukkig is daar baie opsies om ŉ vertrek te herversier terwyl jy geld spaar. Hier volg agt maniere waarop ŉ vertrek nuwe lewe kan kry terwyl jy steeds jou begroting in toom hou.
Herversier vertrekke met nuwe verf
Om te verf is ŉ finansieel-slim taktiek; dit is ongelooflik goedkoop en kan ŉ hele vertrek se voorkoms drasties verander. Jy het ook baie verskillende opsies en kreatiewe vryheid met verf. Jy kan kies om die mure, houtafwerking, deur of selfs party meubels te verf vir ŉ nuwe, vars voorkoms.
Pandjieswinkels, outydse boetieks, aanlyn vendusie-webwerwe, sypaadjie-verkopings en boedelverkopings – glo dit of te nie, jy kan wonderlike winskopies en items by tweedehandse winkels vind. Kyk vir meubels met goeie konstruksie en klassieke lyne. Jy kan die handvatsels, deurknoppe en voorkoms met ŉ bietjie verf en afskuur verander vir ŉ afgeleefde-sjiek voorkoms.
Koop by afslagwinkels
Dis aanloklik om huisbykomstighede soos vase, boekrakke, koffietafelboeke en kersblakers by duur winkels te koop. Sommige winkels verkoop egter ongelooflike huisversiering-items vir minder as ŉ derde van wat jy by ŉ kleinhandelwinkel sou betaal.
Herversier met items wat jy alreeds besit
In teenstelling met wat algemeen geglo word, hoef jy nie nolens volens alles net nuwe stukke te gaan koop om jou huis op te kikker nie. Verander plein kussings in aksente wat die oog vang deur eenvoudige ontwerpe op hulle te stensil of hulle met nuwe materiaal oor te trek. Spuitverf ou vase of rakke om hulle ŉ vars nuwe voorkoms te gee. Herskep ŉ vaal kombuiskas met ŉ bietjie nuwe glansverf of metaalhardeware. Gebruik goue spuitverf op ou, stowwerige portretrame vir daardie outydse voorkoms.
Herversier met doen-dit-self-projekte
Vir diegene wat van kunsvlyt hou, kan doen-dit-self-projekte items opkikker teen ŉ fraksie van die prys. Jy kan byvoorbeeld leer hoe om jou eie gordyne te maak en honderde rande spaar.
Nog ŉ maklike doen-dit-self-projek vir jou slaapkamer is om kussings te maak of oues ŉ nuwe voorkoms te gee. Neem jou gunstelingmateriaal en maak ŉ nuwe oortreksel, of maak een van meet af as jy meer kunssinnig is.
ŉ Oulike doen-dit-self-projek vir vensterbanke is om ou bottels te versamel en jou venster met hulle te omraam en dan ŉ kunsblom in elke bottel te plaas. Jy kan die blomme meng en pas, of hou by ligtepienk of wit vir ŉ klassieke voorkoms.
Voeg plante by vertrekke
Plante kan ’n groot verskil in ŉ woning maak. ŉ Paar kaktus- en huisplante kan ŉ eentonige vertrek in ’n botaniese toevlugsoord omskep, en die meeste dorpe het ŉ plek met plaaslike produkte waar sodanige plante goedkoper aangebied word. Jy kan ook potte by die plaaslike kwekery uitsoek of doen oues self oor.
Herversier met muurpapier
Om net een muur met muurpapier te bedek gee dit ŉ hele nuwe dimensie. Die gedagte aan muurpapier sit die meeste mense af, maar dit hoef nie moeilik te wees nie. As jou woonplek reëls het wat die aanwend van muurpapier beperk, kan jy ŉ soort vind wat afskil wat vir woonstelle bedoel is en sonder moeite aangewend kan word.
ŉ Ander opsie as jy huiwerig is om ŉ hele vertrek met muurpapier uit te voer, is om die rugkant van ŉ boekrak te bedek. Dit voeg ŉ subtiele spatsel patroon by teen baie minder uitgawe.
ŉ Enkel, goedgeplaasde spieël het die vermoë om ’n klein vertrek groter te laat lyk. Hipermarkte bied baie groot maar bekostigbare spieëls te koop aan, so ook pandjies- en oudhedewinkels. Die plasing van ŉ spieël aan die agterkant van ŉ deur, bokant jou rusbank of in ŉ ingangsportaal illumineer en vergroot die ruimte.
Die herversiering van ŉ vertrek kan oorweldigend en duur voorkom, maar dit hoef nie te wees nie. Geniet die proses en laat jou kreatiwiteit vloei!